als_Latn dik_Latn sag_Latn
Artan Muhaxhiri dhe Leon Malazogu kanë thënë për “Epokën e re” se zëvendëspresidentja e AKR-së është i vetmi personalitet që mund ta ringjallë këtë subjekt polik, duke e rikthyer në institucione qendrore. “Nuk ka dyshim se kandidatja kryesore për kryetare të AKR-së është Mimoza Kusari-Lila, sepse kjo në këtë subjekt ka bagazhin më të madh politik. Po ashtu, e ka përvojën, imazhin dhe përgatitjet e duhura. Pra, i ka të gjitha predispozitat për të qenë lidere e AKR-së. Mendoj se znj. Kusari është dashur edhe më herët të jetë lidere e AKR-së. Kjo mbase do të ndikonte që kjo parti të ishte më e fuqishme, sepse z. Pacolli ka pasur edhe shumë obligime të tjera dhe nuk ka pasur mundësi të merret me aspektet organizative të partisë”, ka thënë analisti politik, Artan Muhaxhiri.
Ai ka deklaruar se rikthimi i AKR-së në institucione do të jetë i vështirë, por një gjë, sipas tij, nuk është e pamundshme. “Është shumë vështirë rikthimi i AKR-së në institucione, por nuk është diçka e pamundshme. Përvoja e deritashme na tregon se subjektet politike që janë larguar njëherë e kanë pasur shumë vështirë të rikthehen. Kemi rastin e partisë ORA dhe LDD-së, të cilat nuk kanë mundur të rikthehen më në Kuvendin e Kosovës dhe kështu janë shpërbërë”, ka vlerësuar Muhaxhiri, duke shtuar se qeverisja e AKR-së me dy komuna dallon prej këtyre dy subjekteve politike (ORA-s dhe LDD-së). “Te AKR-ja pozita është pak më ndryshe, sepse ka dy komuna duke i qeverisur. Në fakt, Komuna e Gjakovës llogaritet si bastion i AKR-së dhe është shansi i vetëm i znj. Kusarit që ta mbajë stabilitetin e elektoratit, por edhe ta zgjerojë bazën e elektoratit. Mendoj se AKR-ja e ardhshme, nën lidershipin e Kusarit-Lilës, duhet ta bëjë një shkëputje të qartë dhe realisht të jetë një AKR e re, sepse vetëm në këtë mënyrë mund të shpresojë se do ta marrë besimin e qytetarëve dhe të kthehet prapë në parlament dhe të faktorizohet”, ka deklaruar Muhaxhiri.
Të njëjtin mendim ka edhe analisti tjetër politik, Leon Malazogu. Ai ka deklaruar për “Epokën e re” se vetëm kryetarja aktuale e Gjakovës mund ta rikthejë AKR-në në institucionet qendrore. “Nëse dikush ka gjasa ta ringjallë AKR-në, është pikërisht zonja Kusari. Mendoj se ajo tani e ka edhe përvojën politike dhe në disa aspekte do të ishte më e mirë se z. Pacolli. Kështu që, nga të gjitha fytyrat që aktualisht janë në AKR, mendoj se ajo është personi më i duhur që ta ringjallë këtë subjekt politik dhe të sjellë votues të rinj, ndoshta duke ua marrë elektoratin edhe partive të tjera politike”, ka thënë Malazogu.
Ai ka bërë me dije se performanca e saj si kryetare e Komunës së Gjakovës do të ishte kruciale në suksesin e saj drejt këtij qëllimi. Sipas tij, Kusari-Lila do të sillte edhe freski në skenën politike. “Sigurisht se për një person që garon për një post të lartë dhe kërkon vota të reja do të shikohet performanca e saj gjithandej. Sigurisht se më së shumti do të shikohet performanca e saj si kryetare e Gjakovës. Kusari-Lila do të ishte e vetmja grua si kryetare e një partie dhe në këtë aspekt do të sillte edhe një imazh të një personi më të ri, me teknokrat dhe, si e tillë, ndoshta do të ishte një freski për skenën politike”, ka thënë Malazogu, duke shtuar se Kusari-Lila nuk do ta ketë edhe lehtë ta rikthejë partinë në Kuvend. “Nuk është lehtë të ngrihet një parti, e cila ka rënë nën pragun zgjedhor”, është shprehur Malazogu.
Presidenti i AKR-së, Behgjet Pacolli, pas rezultateve jo të mira në zgjedhjet e fundit nacionale, ka paralajmëruar se nuk do të garojë më për lider të këtij subjekti politik. Në anën tjetër, zëvendëspresidentja e kësaj partie, njëherësh kryetare e Gjakovës, Mimoza Kusari-Lila, ka deklaruar se do t’i hyjë garës për kryetare të partisë.
als_Latn als_Latn als_Latn als_Latn als_Latn